આવેદનપત્રમાં જણાવ્યા અનુસાર ગત 9/8/2018ના રોજ દિલ્હીના જંતરમંતર ખાતે અમુક રાષ્ટ્રદ્રોહી તત્વો દ્વારા ભારતના બંધારણની કોપી સળગાવવામાં આવી હતી. આ ઉપરાંત કરોડો લોકોના આસ્થાના પ્રતિક અને ભારતના સંવિધાન નિર્માતા ડૉ. બાબાસાહેબ આંબેડકર વિષે પણ અશોભનીય અને હિનકક્ષાની ટિપ્પણી કરવામાં આવી હતી. જેના કારણે દેશના કરોડો લોકોની લાગણીને ઠેસ પહોંચી હતી. લોકો વચ્ચે વર્ગ વિગ્રહ ફાટી નીકળે તથા દેશની લોકશાહી ઉપર જોખમ ઊભું થાય તે પ્રમાણેની ગુનાહિત પ્રવૃત્તિ કરવામાં આવી છે. દુર્ભાગ્યપૂર્ણ રીતે કેન્દ્રની ભાજપા સરકાર દ્વારા કે કહેવાતા રાષ્ટ્રવાદીઑ દ્વારા કોઈ જ પ્રતિક્રિયા આપવામાં આવી નથી. એક પ્રકારે દેશના સંવિધાનને નષ્ટ કરવાનું ષડયંત્રના ભાગ રૂપે દેશમાં આ પ્રકારે વિઘટનકારી પ્રવૃત્તિ થઈ રહી હોવાનો આરોપ પણ આવેદન પત્રમાં લગાવવામાં આવ્યો છે. વિશ્વની સૌથી મોટી લોકશાહીનું સંવિધાન ઉપર આજે જોખમ ઊભું થયું છે. આથી જિલ્લા કોંગ્રેસ સમિતિ દ્વારા રાષ્ટ્રપતિને ઉલ્લેખીને આવું કૃત્ય કરનાર સામે સેડિશન એક્ટ અંતર્ગત, પ્રિવેન્સન ઓફ એસસી/એસટી એક્ટ 1989 મુજબ ગુનો નોંધી સખતમાં સખત સજા કરવાની માંગ કરવામાં આવી છે.